Title: Els Moneres.
Course: ELS 5 REGNES D'ÉSSERS VIUS.PRIMER CICLE ESO

En aquesta pàgina presentem informació sobre un dels grans regnes d'éssers vius: els moneres.

ELS MONERES: MORFOLOGIA, ESTRUCTURA, NUTRICIÓ I ECOLOGIA DELS BACTERIS

En aquesta pàgina estudiem el primer gran regne d'éssers vius, que és també el més primitiu: els moneres. La característica bàsica que els defineix és que estan formats per cèl·lules primitives anomenades procariotes, mentre que les més evolucionades, que formen part dels altres 4 regnes són les eucariotes.

Podeu trobar informació sobre la cèl·lula procariota si cliqueu aquí:

http://hipolit2.xtec.cat/esphiver000/files/index.php?id=5&wdir=%2F%2FMONERES&choose=

Existeixen dos grups d'organismes dins dels moneres:

1. Els bacteris
2. Les cianofícies o algues blaves, molt semblants als primers.

Parlarem dels bacteris: són organismes procariotes, unicel·lulars o que formen colònies, que es reprodueixen per bipartició i n'hi ha d'una gran diversitat metabòlica i ecològica (ocupen hàbitats molt diversos i en condicions ambientals fins i tot molt extremes; hi ha bacteris pertot arreu)

Morfologia dels bacteris

La mida dels bacteris és entre 0,1 i 0,5 microns d'amplada; i entre 1 micró i 0,5 mm. de llargada.

Al següent quadre us presentem els diferents noms que donem als bacteris segons la seva forma, amb característiques i exemples:

NOM | FORMA | EXEMPLE | CARACTERÍSTIQUES
COCS: DIPLOCOCS | ESFÈRICA (CADA COC) | Neisseria gonorrhoeae | Colònia de 2 cocs. Produeix la gonorrea
ESTAFILOCOCS | DE RAÏM | Staphylococcus aureus | Colònia de molts cocs. Dóna furóncols a la pell
ESTREPTOCOCS | DE CADENES | Streptococcus pneumoniae | Agent productor de la pneumònia
BACILS | ALLARGADA (bastonet) | Mycobacterium tuberculosis (bacil de koch) | Agent productor de la tuberculosi
VIBRIONS | DE COMA | Vibrio cholerae | Agent causant del còlera
ESPIRILS | ESPIRAL RÍGIDA | Spirillum sp. i Azospirillum sp. | Azospirillum fixa nitrogen de l'aire. Viu a arrels de gramínies
ESPIROQUETES | ESPIRAL LLARGA, FLEXIBLE I PRIMA | Treponema pallidum | Agent causant de la sífilis

 Podeu visualitzar la forma dels diferents tipus de bacteris aquí:

Estructura dels bacteris

Com a cèl·lules procariotes que són, la seva estructura cel·lular té les següents parts:

- Paret cel·lular: formada per mureïna
- Càpsula externa: només en tenen alguns
- Flagels: per moure's. No tots en tenen
- Fímbries: filaments curts i prims per enganxar-se a un suport.
- Membrana cel·lular: tanca a dintre tot l'altre material i forma uns plecs que es diuen mesosomes
- Citoplasma: rodejat per la membrana, conté diverses parts, com els ribosomes, vacúols o inclusions i el material genètic
- Material genètic: format per un cromosoma circular (amb ADN) i en alguns hi ha unes altres petites molècules d'ADN, anomenades plasmidis.

Ara podeu visualitzar l'estructura d'un bacteri aquí:

Nutrició dels bacteris

La nutrició dels bacteris és molt variada segons les espècies. Vegeu la següent classificació:

1. Segons la font d'energia, poden ser:

       1. Fotòtrofs: si és l'energia del Sol i fan la fotosíntesi

       2. Quimiòtrofs: si és l'energia despresa en reaccions químiques del medi on viuen.

   2. Segons la font de carboni, poden ser:

       1. Autòtrofs: si és inorgànica i són capaços d'elaborar-se la pròpia matèria orgànica.

       2. Heteròtrofs: si és orgànica directament

   3. Segons l'acceptor final d'electrons en el metabolisme, poden ser:

       1. Si és l'oxigen: Respiradors aeròbics

       2. Si no és l'oxigen:

           a. Si és inorgànic: Respiradors anaeròbics

           b. Si és orgànic:  Fermentadors

Ecologia dels bacteris

Com ja hem dit abans, hi ha una gran diversitat de bacteris que viuen en ambients diferents. Vegeu la següent classificació atenent als llocs on viuen, la funció que fan i la seva importància:

- Bacteris amb un paper important als ecosistemes: alguns són productors, alguns estan en simbiosi amb animals i molts són descomponedors que reciclen la matèria tornant les substàncies orgàniques a inorgàniques.
- Bacteris patògens, és a dir, causants de malalties als humans, als animals i a les plantes. Per exemple, la tuberculosi, la meningitis, el còlera, les gastroenteritis i d'altres són malalties produïdes per bacteris.
- Bacteris usats en tecnologia: sobretot en la indústria alimentària, en processos de fermentació com el iogurt i el formatge; i en la indústria farmacèutica, en la fabricació d'insulina, hormones o anticossos per enginyeria genètica.
- Bacteris d'interès social: molts bacteris incideixen en la nostra societat: fan malbé els aliments, descomponen els productes de rebuig... A més són un problema a llocs on cal cuidar molt la desinfecció com hospitals, hotels... I molts són importants en investigació, sobretot en el camp de la bioquímica i la genètica.
- Bacteris habituals del cos humà: molts bacteris viuen al nostre cos sense que, en condicions normals, ens perjudiquin sinó que inclús alguns ens donen algun benefici. Aquests es troben sobretot en 3 zones:

            * Sobre la pell (flora dèrmica): sobretot a orelles, aixelles (produeixen la suor), genitals, etc.

             * A la boca (flora bucal): a dents, llengua, genives... Alguns d'aquests sí que ens donen problemes, com la càries, tot i que a la saliva hi tenim substàncies bactericides.

             * Al tracte gastrointestinal: sobretot tenim molts microorganismes al final del budell prim i tot el budell gruixut. Molts ens elaboren vitamines per nosaltres i d'altres ens protegeixen de la infecció de microbis vertaderament pàtògens.

Per ampliar els vostres coneixements sobre la importància dels bacteris i els llocs que habiten, vegeu aquests documentals:

- Flora intestinal: bacteris necessaris i beneficiosos.

http://www.youtube.com/watch?v=q9lZ2FwM1oM

- Microorganismes i matèria orgànica

http://www.youtube.com/watch?v=WFHwpHUnaIQ

- Carn contaminada per bacteris

http://www.youtube.com/watch?v=1SqXtAXgb-g

- Bacteris restauradors d'obres d'art (curiosa activitat)

http://www.xatakaciencia.com/biologia/video-bacterias-restauradoras-de-obras-de-arte

- Regne Monera

http://www.youtube.com/watch?v=9_TyY7lEJuA